
Befőttesgumi nyújtási diagramjának vizsgálata a fizikaórán

Kulcsszavak: húzóterhelés, szakítógép, befőttesgumi
Az anyagok húzóterhelésekor az anyagok megnyúlnak. Az, hogy milyen mértékben az a terheléstől függ. Kis terhelés hatására az alakváltozás rugalmas, míg ha nagyobb a terhelés, akkor maradandó az alakváltozás, majd ha még tovább terheljük az anyagot, akkor szakadás következik be. Azt tudjuk, hogy a mindennapi életben használatos technikai anyagok (mint például a fémek, és elsősorban az acélok) esetében a nyújtási diagram az ábrán mutatott 2-es és 3-as görbe szerint viselkednek.
Az ilyen vizsgálatokat hagyományosan szakítógéppel szokták elvégezni.
Vannak azonban olyan anyagok, melyek a mérnöki gyakorlatban nem használatosak, viszont a hétköznapi életben találkozhatunk velük, mint pl. a gumi (befőttesgumi, modellgumi, kalapgumi, stb…). Ezek viselkedése eléggé eltér a fentebb említettektől, de az iskolában, akár a fizika-, a technika- vagy a komplex természetismeret órán a diákok számára projektfeladatként kitűzhető. Törpe szakítógéppel végzett mérések mellett saját összeállítású mérőberendezést is felhasználva, rugós erőmérővel mértük a befőttesgumi nyúlását a hőmérséklet függvényében. A kapott nyújtási diagramokat ábrázoltuk, a méréseket kiértékeltük, és az irodalomban fellelhető adatokkal összevetettük.
Fizika tanárként nem csak fizika órákat, hanem fizika szakkört is tartok. Erre a szakkörre olyan diákok járnak, akik érdeklődnek a fizikamérések és kísérletek iránt. Az iskolai oktatásból sok esetben hiányzik a gyakorlat. Az óráimat próbálom gyakorlatiassá tenni, mert azt vettem észre, hogy jobban érdekli a tanulókat, mint az elméleti rész. Az egyik szakköri foglalkozás témája a befőttesgumi nyújtási diagramjának vizsgálata volt.
A méréseket rugós erőmérővel végeztük el mérőszalag mentén több tanuló bevonásával szakköri keretek között. A mérést megelőzte az elméleti rész megbeszélése.
Gyakorlati alkalmazás
A gyakorlatban a szakítószilárdság mérésre azért van szükség, hogy megtudják egy adott anyagról, hogy milyen húzóerő nagyságára szakad el. Amikor ilyen vizsgálatokat végeznek ismerniük kell a próbatest keresztmetszetét és kezdeti hosszúságát. Az ilyen vizsgálatokat szakítógépekkel végzik, amely nagy erő kifejtésére alkalmas. A mérés közben folyamatosan növelik és mérik is a próbatest megnyúlását, valamint az ehhez szükséges húzóerőt is. Ezt a két mennyiséget ábrázolva kapják a szakítódiagramot. A mérés kezdetén még az anyagok rugalmasan viselkednek, a növekvő húzóerő hatására növekszik hossza, viszont ha az erőhatás, megszűnik, akkor visszaáll a kiinduló méretre, ezt hívjuk reverzibilis, azaz visszafordítható folyamatnak.
A húzóerőt tovább növelik, így rugalmassági határt átlépve az anyag megfolyik és tovább nyúlik, ez már visszafordíthatatlan, vagyis irreverzibilis folyamat. Ezt követi a keményedési folyamat, mely még nagyobb megnyúlással jár.
Amikor a legnagyobb terhelő erőt elérik, akkor a próbatest egy pontján a keresztmetszet, annyira lecsökken, hogy a próbatest elszakad. A szakító szilárdság ennek az erőnek és a keresztmetszetnek a hányadosa.
A mérés továbbfejlesztése
A mérést szeretnénk elvégezni nem csak befőttesgumival, hanem más anyagokkal. Például damillal és hajszállal is. Illetve tovább szeretnénk mérni a befőttesgumit is melegebb vízben, úgy, hogy egy csiga segítségével kivezetjük a rugós erőmérőt a forró vízből.
A diákok is motiváltak ez ügyben és várják a mérések folytatását. Azt tervezem, hogy a damillal való mérést fogom kiadni projekt feladat elvégzésére, melyet 2-3 fős csoportokban végeznének el a diákok.
Ezt azért tartom fontosnak, hogy a tanulók iskolai oktatásból ne hiányozzon a gyakorlat. Azt gondolom, hogy az ilyen projektekkel hozzá lehet járulni az ú.n. MTMI szakok (= Matek, Természettudomány, Műszaki, Infó) népszerűsítéséhez, azaz a STEM (=science, technology, engineering and mathematics) vagy újabban STEAM, ahol A = Arts, vagyis a művészetet is beleértik sokszor, hogy többen jelentkezzenek mérnöki vagy természettudományos és tanári pályára.



